钦定古今图书集成/明伦汇编/交谊典/第080卷 > 淮南子 > 《人间训》
## 钦定古今图书集成/明伦汇编/交谊典/第080卷 > 淮南子 > 《人间训》

或誉人而适足以败之，或毁人而乃反以成之。何以
知其然也？费无忌复于荆平王曰：“晋之所以霸者，近
诸夏也；而荆之所以不能与之争者，以其僻远也。楚
王若欲从诸侯，不若大城城父，而令太子建守焉，以
来北方。王自收其南，是得天下也。”楚王悦之，因命太
子建守城父，命伍子奢傅之。居一年，伍子奢游人于
王侧，言太子甚仁且勇，能得民心。王以告费无忌，无
忌曰：“臣固闻之，太子内抚百姓，外约诸侯，齐、晋又辅
之，将以害楚，其事已构矣。”王曰：“为我太子，又尚何求？”
曰：“以秦女之事怨王，王因杀太子建而诛伍子奢，此
所谓见誉而为祸者也。何谓毁人而反利之？”唐子短
陈骈子于齐威王，威王欲杀之，陈骈子与其属出亡
奔薛。孟尝君闻之，使人以车迎之，至而养以刍豢黍
粱五味之膳，日三至。冬日被裘罽，夏日服𫄨纻，出则
乘牢车，驾良马。孟尝君问之曰：“夫子生于齐，长于齐，
夫子亦何思于齐？”对曰：“臣思夫《唐子》者。”孟尝君曰：“唐子非短子者邪？”曰：“是也。”孟尝君曰：“子何为思之？”对曰：
“臣之处于齐也，粝粢之饭，藜藿之羹，冬日则寒冻，夏
日则暑伤。自唐子之短臣也，以身归君，食刍豢，饭黍
粢，服轻煖，乘牢”，良臣故思之。此谓毁人而反利之者
也。